b"\n_START_ARTICLE_\n\xc3\x80ger (nucli antic)\n_START_SECTION_\nHist\xc3\xb2ria\n_START_PARAGRAPH_\nEl poblament m\xc3\xa9s antic d'\xc3\x80ger sembla que es remunta a l'\xc3\xa8poca ib\xc3\xa8rica final (moneda ib\xc3\xa8rica ilergeta d'entorn del 105 aC). De la romanitzaci\xc3\xb3 hi ha testimonis a les restes d'empedrat del cam\xc3\xad rom\xc3\xa0 de Lleida a \xc3\x80ger i al sarc\xc3\xb2fag rom\xc3\xa0 que hi havia a la col\xc2\xb7legiata de Sant Pere i que ara \xc3\xa9s a Sant Vicen\xc3\xa7. Despr\xc3\xa9s d'haver estat tres cent\xc3\xbaries en poder dels sarra\xc3\xafns, Arnau Mir de Tost, aprofitant la descomposici\xc3\xb3 del califat, reconquer\xc3\xad la vall d'\xc3\x80ger cap al 1036 en nom del comte d'Urgell. Aquesta conquesta, per\xc3\xb2, no fou definitiva fins al 1047. A partir d'aquesta data, a la vall d'\xc3\x80ger s'hi construeixen esgl\xc3\xa9sies i castells i els senyors d'\xc3\x80ger donen cartes de franquesa a diversos llocs de la vall._NEWLINE_Segurament que la part m\xc3\xa9s antiga del castell \xc3\xa9s andalus\xc3\xad (entorn del segle X) i que aquest fou refet la segona meitat del segle XI com a resid\xc3\xa8ncia d'Arnau Mir de Tost. Segons alguns autors, al moment de la conquesta a \xc3\x80ger hi havia moss\xc3\xa0rabs, fet que facilitaria una continu\xc3\xaftat del poblament. Tamb\xc3\xa9 en aquest moment es constru\xc3\xad la can\xc3\xb2nica de Sant Pere, que fou dotada el 1048 amb les esgl\xc3\xa9sia de Sant Salvador i Sant Vicen\xc3\xa7  (futura parroquial). De Sant Pere depenien totes les esgl\xc3\xa9sies de la vall i molts castells. Arnau Mir va sotmetre la can\xc3\xb2nica de Sant Pere a la Santa Seu i va obtenir l'exempci\xc3\xb3 episcopal. Amb la consolidaci\xc3\xb3 de la senyoria d'\xc3\x80ger, Arnau Mir de Tost esdevingu\xc3\xa9 el bar\xc3\xb3 m\xc3\xa9s important del comtat d'Urgell, i la vall d'\xc3\x80ger la principal pot\xc3\xa8ncia estrat\xc3\xa8gica, militar i econ\xc3\xb2mica dels comtes d'Urgell. Guerau Pon\xc3\xa7 de Cabrera heret\xc3\xa0 el territori conquerit pel seu avi Arnau i, per designaci\xc3\xb3 del comte, esdevingu\xc3\xa9 vescomte d'\xc3\x80ger. El territori d'aquest vescomtat era m\xc3\xa9s ampli que la mateixa vall._NEWLINE_Durant el segle XI es devia anar emmurallant la vila sorgida als peus del castell, al voltant de l'esgl\xc3\xa9sia de Sant Vicen\xc3\xa7 (documentada des del 1041). El 1100 es documenta el portal del Pedr\xc3\xb3._NEWLINE_El 1228, Guerau Pon\xc3\xa7 IV, vescomte d'\xc3\x80ger i de Cabrera, suprimeix els mals usos, i els ve\xc3\xafns d'\xc3\x80ger se'n redimeixen i esdevenen una comunitat lliure. Aviat (1255) a \xc3\x80ger es perfila l'exist\xc3\xa8ncia d'un consell que es convertir\xc3\xa0 en r\xc3\xa8gim municipal de paeria, que durar\xc3\xa0 fins al decret de Nova Planta._NEWLINE_Despr\xc3\xa9s de la pesta negra (1348) el poblament baixa marcadament i no es comen\xc3\xa7a a recuperar fins a finals de segle XIV._NEWLINE_El 1413 el t\xc3\xadtol es refongu\xc3\xa9 amb la corona quan el comte Jaume el Dissortat fou desposse\xc3\xaft dels seus t\xc3\xadtols. La vila pass\xc3\xa0 a dependre militarment de la vegueria de Lleida._NEWLINE_La crisi econ\xc3\xb2mica del segle XI es vei\xc3\xa9 agreujada per les guerres que se succe\xc3\xafren a la caiguda del comtat d'Urgell, pel bandolerisme i per la guerra civil. El segle XVI la crisi continu\xc3\xa0._NEWLINE_La can\xc3\xb2nica de Sant Pere el 1592 se secularitz\xc3\xa0 i es convert\xc3\xad en col\xc2\xb7legiata i arxiprestat amb jurisdicci\xc3\xb3 exempta fins al 1874 en qu\xc3\xa8 s'incorpor\xc3\xa0 al bisbat de Lleida._NEWLINE_El segle XVII estigu\xc3\xa9 presidit per les deteriorades relacions entre Catalunya i el rei Felip IV de Castella. En esclatar la Guerra dels Segadors el 1640, \xc3\x80ger estava en contra del rei, per\xc3\xb2 amb la capitulaci\xc3\xb3 de Lleida el 1644, caigu\xc3\xa9 en poder reial fins al 1652. Malgrat la Guerra de Successi\xc3\xb3 Espanyola, el segle XVIII va suposar una recuperaci\xc3\xb3 econ\xc3\xb2mica per a \xc3\x80ger i un creixement demogr\xc3\xa0fic important. En la Guerra del Franc\xc3\xa8s, la vila no fou ocupada per\xc3\xb2 s\xc3\xad saquejada. A la primera Guerra Carlina, \xc3\x80ger fou quarter general i la vall d'\xc3\x80ger centre d'operacions, per\xc3\xb2 finalment caigu\xc3\xa9 en mans dels liberals. A inicis del segle XX, \xc3\x80ger tenia una gran activitat comercial i de petites ind\xc3\xbastries. Als darrers anys, el turisme d'aventura ha pal\xc2\xb7liat el davallament econ\xc3\xb2mic d'\xc3\x80ger i la seva vall."